Príloha č. 3:  Stav v štátoch V4 
 	V porovnaní štátov V4 Slovensko jednoznačne zaostáva. V okolitých krajinách existujú už niekoľko rokov etablované organizácie typu CSIRT/CERT.

Poľsko
Organizácia CERT Polska – poskytuje služby pre výskumnú a akademickú sieť NASK už od roku 1996. Základnými cieľmi je poskytovanie jedného dôveryhodného kontaktného miesta pre členov tejto a aj iných sietí v Poľsku, čo sa týka reakcie na bezpečnostné incidenty a prevencie pred nimi, spracovávanie informácií o bezpečnostných incidentoch v sieťach pripojených do NASK a k iným poskytovateľom, a taktiež poskytovanie informácií a varovaní o možných útokoch v spolupráci s inými tímami po celom svete.

PIONIER-CERT je tím poľskej širokopásmovej vedeckej siete PIONIER. Vznikol ako odpoveď na opakované požiadavky existencie podobných služieb zo strany spolupracujúcich sietí aj vlastných používateľov. Hlavným cieľom bolo vytvorenie primárneho kontaktného bodu pre všetky bezpečnostné incidenty, týkajúce sa sietí patriacich pod správu PIONIER-CERT-u, s cieľom aktívnej reakcie na bezpečnostné incidenty. Vo väčšine prípadov ide o analýzu a distribúciu relevantných informácií medzi zainteresovanými stranami.
Maďarsko
Organizácia CERT-Hungary  bola založená v roku 2004 s podporou tamojšieho Ministerstva pre informatiku a komunikácie. Poskytuje služby štátnej správe a samospráve s dôrazom na ochranu vládnych informačných systémov. Zabezpečuje nonstop služby riešenia bezpečnostných problémov, poskytuje varovania týkajúce sa akútnych a aktuálnych hrozieb, vydáva návody na odstraňovanie nedostatkov v zabezpečení systémov. Prostredníctvom niekoľkých fór pracuje na zvyšovaní všeobecného povedomia v oblasti informačnej a počítačovej bezpečnosti. Je vybudovaný na báze silnej národnej a medzinárodnej spolupráce. Pri vzniku tejto organizácie boli úspešne použité skúsenosti a informácie získané pri vzniku CERT-u v Holandsku. 

NIIF-CSIRT je tímom založeným NIIF/HUNGARNET-om, poskytovateľom internetovej konektivity pre akademickú komunitu a niektoré neziskové organizácie. Zaoberá sa problémami, ktoré sa akýmkoľvek spôsobom týkajú členov NIIF/HUNGARNET, či už vystupujú v roli obete alebo potenciálneho pôvodcu problémov.
HUN-CERT je CERT-om pre združenie poskytovateľov internetového pripojenia, ktorý tvorí súčasne jeho primárnu klientelu. Aj keď priamo nepodporuje koncových zákazníkov jednotlivých ISP, prostredníctvom svojich stránok HUN-CERT zverejňuje aj informácie určené celej internetovej komunite. Udržuje kontakty s CSIRT tímami v rámci krajiny a na medzinárodnej úrovni a spolupracuje taktiež s Ministerstvom pre Informatiku a Komunikácie. 
Česká republika
CESNET-CERTS vznikol v roku 2004 ako bezpečnostný tím združenia CESNET. Zodpovedá za riešenie bezpečnostných incidentov týkajúcich sa siete CESNET2 -- národnej vysokorýchlostnej počítačovej siete určenej pre vedu, výskum, vývoj a vzdelávanie. Užívateľmi tejto siete sú hlavne vysoké školy a Akadémia vied ČR. Organizácia CESNET-CERTS zabezpečuje jednoducho prístupný a dôveryhodný kontaktný bod pre celú sieť CESNET2, koordinuje riešenie a prevenciu bezpečnostných incidentov v tejto sieti a taktiež pomáha inštitúciám pripojeným do tejto siete pri vytváraní vlastných bezpečnostných stratégií, týkajúcich sa prevádzky sietí a služieb.